SKRIFTLIG FORESPØRGSEL E-0353/00

af Olivier Dupuis (TDI) til Kommissionen

(14. februar 2000)

Om: Foreneligheden mellem et rumænsk lovforslag om bestemmelser for udlændinge og fællesskabslovgivningen

Det rumænske deputeretkammers udvalg om forsvar og retsudvalg vedtog den 25. januar 2000 et lovforslag vedrørende bestemmelserne for udlændinge, hvori det blev fastsat, at udlændinges oprettelse på rumænsk territorium af et politisk parti eller en udlændings tiltrædelse af et politisk parti

kunne gøres til genstand for en straf på mellem 3 måneder og 2 års fængsel eller en bøde. Parlamentsmedlemmerne har desuden vedtaget, at ansættelsen af en udlænding i en institution, der udøver aktiviteter vedrørende forsvar eller national sikkerhed, kan straffes med fængsling af mellem 6 måneders og 5 års varighed.

Hvilke initiativer har Kommissionen allerede truffet eller agter at træffe for at tilskynde Rumænien til at overholde sine forpligtelser som ansøgerland og dermed undlade vedtagelsen af love, som er i modstrid med Unionens lovgivning? Har Kommissionen allerede, også gennem sin repræsentant i Rumænien, udtrykt sin holdning til dette ømfindtlige spørgsmål? I bekræftende fald, hvilke eventuelle svar har de rumænske myndigheder givet?

Svar afgivet på Kommissionens vegne af Günter Verheugen

(20. marts 2000)

Lovforslaget om bestemmelser for udlændinge i Rumænien, som blev vedtaget af senatet den 10. september 1998, er endnu ikke blevet vedtaget af deputeretkammeret. Efter at lovforslaget var blevet drøftet i kammeret, blev det omarbejdet, og der blev foretaget adskillige ændringer af forslaget. Den nugældende lovgivning om samme emne findes i lov nr. 25/1969 om bestemmelser for udlændinge.

Det ærede medlem henviser i den første del af spørgsmålet til de bestemmelser i lovforslaget, der indeholder begrænsninger af den politiske aktivitet for udlændinge, der er bosat i Rumænien. Kommissionen henviser her til sit svar på det ærede medlems skriftlige forespørgsel E-2624/99(1).

I den anden del af det ærede medlems spørgsmål henviser medlemmet til de bestemmelser i lovforslaget, der rummer forbud mod ansættelse af udlændinge i institutioner, der udøver aktiviteter vedrørende forsvaret eller den nationale sikkerhed.

Som ansøgerland er Rumænien forpligtet til at gennemføre Fællesskabets regelværk og tilpasse sin nationale lovgivning hertil inden tiltrædelsen. Det bestemmes i EF-traktatens artikel 39 (tidligere artikel 48), at princippet om ligebehandling og forbuddet mod enhver i nationaliteten begrundet forskelsbehandling også finder anvendelse på beskæftigelse i den offentlige sektor. Dog giver artikel 39, stk. 4, mulighed for at indføre visse begrænsninger. Medlemsstaterne kan forbeholde visse stillinger deres egne statsborgere, men disse stillinger skal have at gøre med udøvelse af offentlig myndighed eller indebære ansvar for sikring af statens eller de lokale myndigheders almene interesser.

Forsvarsudvalget ændrede artikel 2, stk. 2, i det indledende lovforslag med henblik på at indsnævre muligheden for at pålægge begrænsninger af offentlig ansættelse, der har indvirkning på den offentlige orden eller den nationale sikkerhed. Imidlertid findes der i lovforslaget også begrænsninger for ansættelse inden for den private sektor. I artikel 39(2) i lovforslaget fastsættes det, at udlændinge kan ansættes af økonomiske beslutningstagere eller institutioner, hvis aktiviteter er af betydning for forsvaret eller den nationale sikkerhed. Denne ret kan kun begrænses i ganske særlige tilfælde ved hjælp af regeringsbeslutninger. I henhold til EF-traktatens artikel 39, stk. 3, kan begrænsninger af arbejdskraftens frie bevægelighed også retfærdiggøres af hensyn til den offentlige orden, den offentlige sikkerhed og den offentlige sundhed. Disse begrænsninger finder også anvendelse på stillinger i den civile sektor.

I henhold til lovforslaget i dets nuværende form straffes overtrædelse af reglerne om begrænsninger af politiske aktiviteter og om begrænsninger af ansættelsen af udlændinge, som omhandlet i artikel 2, stk. 2, med fængsel mellem tre måneder og to år eller med bøde. Overtrædelser af artikel 39 kan straffes med mellem seks måneders og fem års fængsel.

Bestemmelserne om ansættelse af udlændinge i den foreliggende version af lovforslaget forekommer ikke ved den første vurdering at være i modstrid med fællesskabsretten. Kommissionen vil dog videreføre sin analyse og følge lovforslagets udvikling på nært hold.

(1) EFT C 280 E af 3.10.2000, s. 87.

(2) Artikel 40 i forsvarsudvalgets forslag.